મુંબઈ સેન્ટ્રલ-વેસ્ટમાં સ્ટેશનથી બહાર જઈએ તો તાડદેવ ય્વ્બ્, મોટી કૉર્પોરેટ ઑફિસો અને બ્રિજ ક્રૉસ કરીને જઈએ તો બે-ત્રણ હૉસ્પિટલો પણ આવેલી છે. એથી અહીં લોકોની તેમ જ રેલવે-પ્રવાસીઓની ખૂબ અવરજવર હોય છે. આવા ભીડભાડવાળા રસ્તા પર ફેરિયાઓ પોતાનો ધંધો કરવા બેસી જાય છે એટલે રસ્તા પર ચાલવાની જગ્યા રહેતી નથી. ઇમર્જન્સીમાં ઍમ્બ્યુલન્સ સુધ્ધાં જઈ શકે એટલી જગ્યા રહેતી નથી. એમાં આ ફેરિયાઓ રસ્તા પર જ ખાણી-પીણી બનાવે છે અને લોકો ખાવા માટે આ જ રસ્તા પર ઊભા પણ રહેતા હોય છે. આથી પ્રશાસન દ્વારા તેમની વિરુદ્ધ ઘણી વાર કાર્યવાહી કરીને તેમને હટાવવામાં પણ આવ્યા છે છતાં આ લોકો દૂર થતા જ નથી. કાર્યવાહી થાય એના બીજા દિવસે અથવા તો બે દિવસ છોડીને પાછા આ લોકો એની એ જ જગ્યા પર આવી જાય છે. પ્રશાસન કાર્યવાહી કરવા આવે ત્યારે આ લોકો નાસી જાય છે. કાર્યવાહી થાય ત્યાર બાદ તેઓ એક-બે દિવસ બેસે નહીં એટલે પ્રશાસનને એવું લાગે કે હવે તેઓ ફરી અહીં પોતાનો અડ્ડો જમાવશે નહીં, પણ પ્રશાસનને ઉલ્લુ બનાવીને તેઓ ફરી આવી જાય છે.